**DIRECȚIA TRANSPORT AERIAN**

***Nr.\_\_\_\_\_\_/\_\_\_\_\_\_\_\_\_***

**REFERAT DE APROBARE**

Articolul 8 din *Regulamentul (CE) nr. 550/2004 privind prestarea de servicii de navigație aeriană în cerul unic European*, cu modificările și completările ulterioare, prevede că „*Statele membre asigură furnizarea de servicii de trafic aerian în exclusivitate în cadrul blocurilor specifice de spațiu aerian cu privire la spațiul aerian de care sunt responsabile. În acest scop, statele membre desemnează un furnizor de servicii de trafic aerian care deține un certificat valabil în Comunitate.”*

În conformitate cu dispozițiile art. 17 alin. (1) din *Legea nr. 21/2020 privind Codul aerian*, serviciile de navigaţie aeriană se furnizează traficului aerian numai de către agenţi aeronautici certificaţi şi, după caz, desemnaţi în acest scop, potrivit reglementărilor specifice aplicabile.

La nivel național, procedura de desemnare a furnizorilor de servicii de trafic aerian în Regiunea de informare a zborurilor FIR-București, este reglementată prin articolul *RACR-SSNA.060 - Desemnarea furnizorilor de servicii de trafic aerian*, din anexa la *Ordinul ministrului transporturilor nr. 11/2008 pentru aprobarea Reglementării aeronautice civile române privind supervizarea şi desemnarea furnizorilor de servicii de navigaţie aeriană,
RACR-SSNA.* Respectiva procedură ar trebui modificată pentru a corespunde ultimelor evoluții la nivel de reglementare, precum și de organizare a aviației civile din România.

În urma analizării cadrului de reglementare existent, atât la nivel european cât și național, și în urma consultării cu Autoritatea Aeronautică Civilă Română, Direcția Transport Aerian din Ministerul Transporturilor și Infrastructurii propune aprobarea unei noi proceduri de desemnare a furnizorilor civili de servicii de trafic aerian prin care să se asigure că un furnizor de servicii de trafic aerian care solicită o desemnare pentru furnizarea unor astfel de servicii pe aerodromuri sau în structuri de spațiu aerian din FIR-București parcurge un proces de evaluare în urma căruia este stabilită eligibilitatea furnizorului pentru desemnarea solicitată.

Pe cale de consecință, articolul *RACR-SSNA.060* din anexa la *Ordinul ministrului transporturilor nr. 11/2008* ar trebui abrogat.

De asemenea, ar trebui abrogat și art. 4 din *Ordinul ministrului transporturilor nr. 511/2019 privind măsuri pentru aplicarea Regulamentului de punere în aplicare (UE) nr. 2017/373,* având în vedere că pentrufurnizarea serviciilor de informare a zborurilor, care reprezintă o categorie a serviciilor de navigație aeriană, este necesară, conform dispozițiilor *Legii nr. 21/2020 privind Codul aerian,* deținerea unui certificat. Menționăm că *Regulamentul de punere în aplicare (UE) nr. 2017/373* lasă la latitudinea statelor să decidă dacă furnizarea serviciilor de informare a zborurilor se poate efectua în baza unei declarații a furnizorului sau numai în condițiile deținerii unui certificat.

Având în vedere cele de mai sus, am elaborat proiectul de ***Ordin pentru aprobarea procedurii de desemnare a furnizorilor civili de servicii de trafic aerian,*** pe care îl supunem spre aprobare.

DIRECTOR,

Mihail IONESCU